Ɣocä 11
Nhök Kuɔth kɛ I-thɛ-rɛl
1
Mëë ŋot I-thɛ-rɛl kɛ kuɛ̈ɛ̈,
ɣän nhɔakä jɛ,
kä I-jëp cua̱ gatdä
ciööl raar.
2
Kä duundɛ ɣöö mɔ cä kɛ ciöl rɔ
mɔ ɛlɔ̱ŋ,
ɛ jɛn bariɛn kɛ rɔ kɛ ɣä
bä ɛlɔ̱ŋ,
nɛɛkä la kɛn a moc ni Baal kɛ muc,
kä wäŋ kɛn ni kuth dɛy wal.
3
Ɛni ɣöö ɛ ɣän ɛn nëë ŋi̱i̱c
Ɛ-pa-rim kɛ ja̱l,
kä kɛ wuɔ̱ɔ̱kdä cä kɛ kap,
kä kui̱c kɛn ɛ i̱ cä kɛ tëk.
4
Cua̱ kɛ buɔth kɛ dep käpä lɔaac
kɛnɛ nhök,
cua̱ cu ce̱tkɛ ram mi lony
gäk ŋua̱knikiɛn,
kä cä kɛ mi̱eth.
5
Bikɛ loc kä I-jëp,
kä ba kɛ ruac ɛ A-thi-ri-ya,
kɛ ɣöö ci kɛn ɛ lo̱k i̱
lunykɛ kä ɣä.
6
Bi rɛ̈kiɛn tekɛ ko̱r,
bɛ thieknikiɛn töl,
kä ba kɛ cu däk rɛy ti̱ecnikiɛn
tin buɔ̱m buɔ̱ɔ̱m.
7
Di̱t löc nɛɛnikä kɛ barkɛ rɔ
kɛ ɣä,
kɛ kui̱ ɛmɔ bä ŋuäkdɛ
yiën gääk,
thilɛ mi bi jɛ lɛ woc.
8
Kä dëë ji̱ ku lɛ päl i̱di,
ji̱n Ɛ-pa-rim?
Kä dëë ji̱ ku lɛ thöp
radɔ̱diɛn i̱di, ji̱n I-thɛ-rɛl?
Dëë ji̱ ku lɛ pa̱a̱r kɛ A-dɛ-ma i̱di!
Kä dëë ji̱ ku lɛ ciɛŋ ce̱tkɛ
Dhɛ-bo-yim i̱di!
Kä /ci lɔcdä jɛ bi nhɔk i̱
bä jɛ la̱t!
Kɛ ɣöö nhökdä
kɛ yɛ bumɛ ɛlɔ̱ŋ.
9
/Cä kɛ̈cdä bi ka̱m yɛ, kä /ci ɣän
Ɛ-pa-rim bi me̱t nyɔk kɛ däk,
kɛ ɣöö ɛ ɣän Kuoth min /ci mɔ a ran,
ta̱a̱ rɛydun ɣän min rɛl
gɔɔydä rɔ,
/cä bi ben kɛ ɣöö
bä yɛ ben däk.
10
Ba Kuoth Nhial guɔ̱ɔ̱r ɛ nɛɛkɛ,
kä jɛn bɛ wiee ce̱tkɛ lony,
kä mi burɛ, bi gaatkɛ ben kä jɛ
kɛ luth mi di̱i̱t kui̱
konyä ca̱ŋ.
11
Bikɛ ben kɛ la̱th ce̱tkɛ diit
ti bä kä I-jëp
kɛnɛ A-thi-ri-ya.
kä bäkɛ cu luɔc ciëëŋnikiɛn,
ruac ni Kuoth Nhial.
Duäc Kuɔth kɛ Juda kɛnɛ I-thɛ-rɛl
12
Ci Ɛ-pa-rim ɣä go̱l kɛ ka̱a̱cni,
kä dhɔr I-thɛ-rɛl kaaŋɛ ɣä,
ɛ ni ɣöö Juda ŋäc kuoth ɛ,
tekɛ kɛ ŋa̱th kɛ jɛn
min rɛl gɔɔydɛ rɔ.
